Ewari ũbeadꞌe iabꞌa juwua jidabʉrʉdꞌe fiesta osidꞌa Caná pʉwʉrʉdꞌe, maʉ̃ pʉwʉrʉra Galilea druadꞌebema. Mama bꞌasia Jesús papata.
Mawũã iabꞌa juwua jidabʉrʉdꞌera trʉ̃sidꞌa Jesústa izha jʉrʉkuadꞌa bawara.
Maʉ̃ne vino jõbʉrʉdꞌe zhi papaba Jesúa mawũãsia: Ya vino ne ẽã duaĩna.
Mawũãĩ Jesúsbara mawũãsia: ¿Papa, dazhira maʉ̃ne nʉmʉ ẽãta bʉara kꞌãrẽã maʉ̃ta mʉãã jarabʉrʉ? Mʉã kꞌãrẽ oira wadꞌi araba ẽã.
Zhi papabara vino jedꞌekabadarãã mawũãsia: Izha jarabʉrʉra jõma oudua.
Mama zokꞌo seis bꞌasia mongꞌara omata baniã tʉbadata, Daizeze kĩrãbita bia bꞌeaita judíorãbara ne sʉgʉira baniã maʉ̃ zokꞌodꞌeba jue bazhidꞌa. Maʉ̃ zokꞌodꞌera abꞌa abꞌaʉdꞌe baniã balde diez ara bꞌasia.
Jesúsbara vino jedꞌekabadarãã mawũãsia: Zokꞌo za nʉmeta baniãba biraudua. Mawũãĩ birakuasidꞌa.
Mawũẽ Jesúsbara mawũãsia: Kꞌõbebʉrʉ wĩka jue edadꞌape vino jedꞌekabi nʉmʉma edeudua. Mawũãĩ edesidꞌa.
Mawũẽ vino jedꞌekabi nʉmʉbara baniãta vino babʉrʉra do akʉsia sãmaʉ̃ba ʉ̃tʉ zebʉrʉta kꞌawua ẽãta, baniãta ãzha juesidꞌa baera vino jedꞌekabadabʉrʉ kꞌawua kꞌopanasia, aramaʉ̃ne vino jedꞌekabi nʉmʉbara juwua jida nʉmʉta trʉ̃pe,
mawũãsia: Jõmaʉ̃ba naara vino zhi biata dedꞌekabada, mawũẽ bio dobʉdadꞌera vino zhi bia ẽãta dedꞌekabada. Mawũãmina bʉara vino zhi biara wuagꞌasia tẽã dedꞌekaita.
Maʉ̃ ũdudꞌakꞌata naarabemata obʉrʉra Jesúsbara osia Caná pʉwʉrʉdꞌe Galilea druadꞌe, aramaʉ̃ne ũdubigasia izhira zhi zromata, mawũẽ izha jʉrʉkuadꞌabara wuaabʉrʉ ĩjãsidꞌa izhidꞌebemata.
Maʉ̃ tẽã Capernaúm pʉwʉrʉedꞌa wãsidꞌa izhita, zhi papata, zhi mebẽrãta, izha jʉrʉkuadꞌata. Mobe mama bꞌeasia ewari kꞌakutua.